
Eessõna 
Koduõendusteenust on osutatud Eestis alates 2003. aastast. Selle aja jooksul on läbi viidud kaks koduõendusteenuse kvaliteedi auditit dokumentatsiooni põhjal. Mõlema auditi tulemused kinnitavad, et koduõenduslugude kvaliteet on väga  ebaühtlane ja  koduõenduslugu vajab parandamist ning kasuks tuleb ühtse õendusloo vormi kasutusele võtmine. Ajendatuna auditi tulemustest ja soovitustest, alustas koduõdede seltsingu juhatus 2011. aastal ühtse koduõendusloo vormi välja töötamist, mis vastab kaasaja õendusfilosoofiale, kutsealastele nõuetele, patsiendi tervise seisundi vajadustele ning kehtivatele seadustele. Koduõendusloo vormi koostamisel on arvestatud ka asjaolu, et koduõenduslugu oleks asjakohaselt struktureeritud ja täitmine koduõele oleks võimalikult lihtne.

Esmakordselt tutvustati ühtset koduõendusloo vormi 2011.aasta koduõdede seltsingu teabepäeval. Peale koduõendusloo tutvustamist oli koduõdedel võimalus anda tagasisidet ja teha parandusettepanekuid. Tagasisidet saadi 12 teenusepakkujalt. Parandusi viidi sisse nii vormistuse kui sõnastuse osas. Enim vastukaja saadi patsiendi sotsiaalse seisundi hindamise osas. Tuginedes õendusfilosoofia alustalale - patsiendi terviklikule (e. holistlikule) käsitlusele, ei ole võimalik sotsiaalse seisundiga seotud teemasid välja jätta. Paranduste tegemisel tugineti koduõdede ettepanekutele, kehtivatele seadustele ja parimale praktikale. 
Tuginedes praktilisele kogemusele, et arusaamine dokumentasiooni täitmisest võib olla väga erinev.  Selleks, et ühtlustada ja parandada koduõendusdokumentatsiooni täitmist on koostatud ka juhend koduõendusloo täitmiseks. 
Käesolev koduõenduslugu on valminud koostöös Eesti Õdede Liidu, koduõdede seltsingu juhatuse ja koduõdede seltsingu liikmetega.
EÕL koduõdede seltsingu juhatuse liikmed:

Linda Jürisson- OÜ Õendusteenused juhatuse liige, koduõde

Kadi Tarasova- SA Tartu Ülikooli Kliinikum, koduõendusjuht

Kersti Kesküll- SA Kuressaare Haigla, koduõde

Lilia Leppsaar- AS Lõuna- Eesti Haigla hooldusravikeskuse juhataja

Irina Jelagina - SA Tartu Ülikooli Kliinikum, koduõde
1 Koduõendusloo osad
Koduõenduslugu on patsiendile koduõendusteenuse osutamist tõendav dokument. Koduõendusloo koostamise aluseks on kehtiv seadusandlus, Sotsiaalministri määrus “Tervishoiuteenuse osutamise dokumenteerimise ning nende dokumentide säilitamise tingimused ja kord”, tõenduspõhine õendusalane kirjandus, õenduse käsiraamatud, koduõendusteenuse osutamise head tavad ja parim praktika. 

Koduõenduslugu koosneb järgmistest osadest:

1. Üldosa

2. Koduõendusteenuse osutamise leping

3. Anamnees

4. Õendusplaan

5. Õenduspäevik

6. Konsultatsiooni kanded

7. Haavandi/ haavaravileht

8. Protseduuride ja jälgimise leht

9. Koduõendusepikriis
1.1 Koduõendusloo üldosa
Koduõendusloo üldosa andmed on kantud koduõendusloo tiitellehele. Koduõendusloo tiitellehele ülemises vasakus servas on koduõendusteenuse osutaja järgmised andmed:

· tervishoiuasutuse nimi;

· registrikood;

· tegevusloa number;

· aadress;

· telefoninumber;

· e-posti aadress.

Koduõenduslood on nummerdatud koduõendusteenuse osutaja poolt kehtestatud koduõendusjuhtude numeratsiooni alusel. 

Koduõendusloo tiitellehele kantakse järgmised patsiendi andmed:

1) Patsiendi ees- ja perekonnanimi.

2) Patsiendi isikukood ja vanus. 

3) Sugu (märgi x sobivas kastis).

4) Sotsiaalne staatus (märgi x sobivas kastis), kui etteantud valikud ei sobi, kirjuta sotsiaalne staatus punktiirjoonele sõnadega.

5) Tegeliku elukoha aadress ja telefoni number. Kui patsiendil ei ole telefoni märgi sõnadega “puudub”. Linnapiirkonna puhul märgi tänava nimetus, maja ja korteri number ning linna (ja linnaosa) nimi. Maapiirkonna puhul märgi talu nimi, küla, vald ja maakond. 

6) Kontaktisiku nimi. Märgi telefoninumber kõrval lahtrisse ja ka seos patsiendiga (näiteks tütar/ poeg, õde/ vend või lihtsalt sõber, hooldaja). Küsi patsiendilt (ebaadekvaatse patsiendi puhul tema hooldajalt) kas ja kellele võib anda teavet patsiendi tervislikust seisundist, märgi sobiv variant “x” ja “jah” vastuse puhul kirjuta punktiirile nimi ning kõrvallahtrisse telefoni number.

7) Perearsti nimi ja telefoni number

8) Kliiniline diagnoos RKH-10 järgi, märgi diagnoos sõnadega ja diagnoosi kood.

9) Õendusprobleemid / õendusdiagnoosid, märgi üks kuni kolm peamist õendusprobleemi. 

10) Teenuse alguse kuupäev ja kellaaeg

11) Teenuse lõpetamise kuupäev ja kellaeg

12) Õendusabi osutamise lõppemise põhjus, märgi “x” sobiva valiku ees olevasse kastikesse. Valiku “Teisele teenusele üleviimine” puhul kirjuta sõnadega punktiirile kuhu ja valiku “muu” puhul kirjuta põhjus sõnadega punktiirjoonele.

13) Õendusloo lõpetanud ja õendusepikriisi vormistanud koduõe nimi, õdede kutseregistri number ja allkiri.
1.2 Koduõendusteenuse osutamise leping
Tulenevalt võlaõigusseadusest tervishoiuteenuse osutamise leping sõlmitakse tervishoiuteenuse osutaja ja patsiendi vahel. Tervishoiuteenuse osutajaks antud lepingu mõistes on haigla või füüsilisest isikust ettevõtja- koduõde. Haigla puhul on koduõde lepingulises suhtes tervishoiuteenuse osutajaga ja kohustub osutama oma kutsetegevuses patsiendile tervishoiuteenust.

Koduõendusteenuse leping koostatakse kahes eksemplaris. Mõlemad eksemplarid allkirjastatakse koduõe ja patsiendi poolt pärast seda, kui patsiendile on tutvustatud koduõendusteenuse ja lepingu sisu ning patsient on nõus koduõendusteenust vastu võtma lepingus kirjeldatud tingimustel. Üks koduõendusteenuse lepingu eksemplar jääb patsiendile ja teine tervishoiuteenuse osutajale. Tervishoiuteenuse osutaja säilitab koduõendusteenuse lepingut koduõendusloo vahel.

Käesoleva koduõendusteenuse lepingu vasakusse ülaserva märgitakse samad tervishoiuteenuse osutaja andmed, mis õendusloo tiitellehelgi: 

· tervishoiuasutuse nimi;

· registrikood;

· tegevusloa number;

· aadress;

· telefoninumber;

· e-posti aadress.

1) Patsiendi andmed - ees ja perekonnanimi, isikukood.
2) Õendusdiagnoos/õendusprobleem 
3) Teenust pakkuva asutuse nimi - märgi siia tervishoiuteenust pakkuva asutuse ja allüksuse nimetus.

4) Koduõe andmed - ees- ja perekonnanimi, õdede kutseregistri tunnistuse number, kontakttelefon.
5) Teenuse sisu - loetletakse õendustegevused, mida teostatakse patsiendi juures (Iseseisvalt osutatavate õendusabi tervishoiuteenuste loetelu, SM määrus nr.55).
6) Osutamise sagedus ja periood - märgi koduõendusteenusele suunamise saatekirjal perearsti poolt määratud sagedus ja periood. Kui saatekirjal puudub teave sageduse ja perioodi kohta, siis märgi koduõendusteenuse sagedus ja periood koduõe poolt tuginedes patsiendi vajaduste hindamisele, mis on dokumenteeritud koduõendusloos. 
7) Sissepääs korterisse:
a. Patsient avab ise ukse(d) - märgi “x” sobiva vastuse variandi ees. 

b. Kui ei, kes avab - märgi nimi ja staatus ( näiteks Mari Lill, naaber kõrval korterist)

c. Võti on koduõel, märgi “x”- ga.

Tervishoiuteenuse osutajal on seadusest tulenev saladuse hoidmise kohustus ja patsiendi isikuandmete töötlemise aluseks on “Isikuandmete kaitse seadus”.

Lähtuvalt Sotsiaalministri määrusest “Tervishoiuteenuste kvaliteedi tagamise nõuded” on patsiendil õigus pöörduda tervishoiuteenuse osutamise suhtes tekkinud kaebusega tervishoiutöötajate tegevuse peale tervishoiuteenuse osutaja juhtkonna, haigekassa piirkondliku osakonna, Terviseameti või maavanema poole. Koduõendusteenuse leping peab sisaldama eelpoolnimetatud piirkondlike asutuste ja Terviseameti kontaktandmeid. 
1.3 Koduõendusloo anamneesi osa 
Õendusanamnees kogutakse nii, et saadud andmed võimaldaks täielikku ülevaadet patsiendi probleemi ulatusest, samuti patsiendi senisest elustiilist ja sellega seotud riskiteguritest, mis moodustab olulise alusmaterjali õendusprobleemide määratlemisele ja õendusplaani koostamisele.

Esmalt pannakse kirja eelnenud operatsioonid patsiendi ütluste kohaselt. Edasi on anamneesi osa struktureeritud teemade ja alateemade kaupa, arvestades patsiendi terviklikku käsitlust, hinnates ja kogudes andmeid patsiendi vaimse, füüsilise ja sotsiaalse toimetuleku kohta. Anamneesi osa on vormistatud nii, et alateemad paiknevad vasakul ja sisaldavad ka selgitusi, sobivad vastuseavariandid on paremal. Anamneesi osa täitmise põhimõtted on: 
· sobiva vastuse ees olevasse kasti märgi „x“-ga

·  punktiiri olemasolul on vajalik vastust täiendada sõnadega

· objektiivsete näitajate väljad täida vastavate mõõtmistega saadud tulemustega (numbrilised väärtused).

1.3.1 Kasutatavad ravimid
Märgi tabelisse ravimid, mida patsient võtab iga päev ja mis on arsti saatekirjal. Ravimid, mida patsient võtab ise vastavalt vajadusele kirjuta lahtrisse „Ravimid vajadusel“.

Märgi tabelisse ravimivorm, preparaadi nimetus, annus ja annustamise viis. Kirjuta ravimi vorm kasutades üldtunnustatud lühendeid:
· tab., tbl.– tablett 
· caps. – kapsel 
· sol.– lahus
· gtt. – tilgad
· sir., syr. - siirup
· plv., pulv. – pulber
· ung. – salv
· inj. – süsteravim
· tinct.  – tinktuur
· extr. (fl., sp., sicc).– (vedel-, paks-, kuiv-) ekstrakt 
· empl. –plaaster

Kirjuta ravimi annus mõõtühikutes, milles ravimit annustatakse (mg - milligrammides või g - grammides või ml - milliliitrites või mõnes muus mõõtühikus). Annustamise viisi märkimiseks on soovitav kasutada tunnustatud lühendeid:
· suu kaudu- p.o.

· keelealusi- s.l.

· intramuskulaarselt- i.m.

· intravenoosselt- i.v.
· subkutaanselt- s.c.

· rektaalselt- p.r.

· lokaalselt- lok.

· inhalatsioon- p.i.

Raviskeemi märkimiseks võib kasutada kahte viisi:

· märgi ravimi annustamine “x”, kui kõigil ravimi võtmise kordadel on doos ühesugune

· kui ravimi doos on erinev, märgi lahtritesse ravimi doos, näiteks H-5mg, L 10 mg ja Õ- 5 mg. 

Näide 1. Ravimite tarvitamise dokumenteerimine
	Ravimvorm, preparaadi nimetus, annus, annustamise viis
	H
	L
	Õ
	Ö

	Tab. Monopril 10mgx1
	x
	
	
	

	Tbl. Haloperidoli 
	0,75mg
	0,75 mg
	1,5 mg
	


Allergia all mõistame ebatavaliselt ägedat immuunvastust ainetele ehk allergeenidele, mis tavaliselt taolist reaktsiooni ei tingi. Andmed allergia esinemise või mitte esinemise kohta märgi “x” sobivas kastis. Punktiiri olemasolul täienda sobivat vastusevarianti sõnadega.

Anamneesi osad 2-3 ja 5-15 eraldi lahti kirjutatud ei ole, sest selgitused teemade ja alateemade kohta on lisatud anamneesi vormi. Küll aga vajab täiendavat selgitust 4. anamneesiosa.
1.3.2 Igapäevatoimingud ja instrumentaalsed igapäevatoimingud
ADL-i toimingute sooritamise hindamisel hinda toimingud, mida patsient tegelikult sooritas. 
a) Üle keha pesemine – kuidas patsient peseb ennast üle kogu keha vannis, saunas, duši all või käsnaga. Kuidas iga kehapiirkond saab pestud: käsivarred, reied, sääred ja labajalad, rindkere, kõht, lahkliha piirkond. 
b) Isiklik hügieen – kuidas patsient kammib juukseid, peseb hambaid, ajab habet, meigib, peseb/kuivatab nägu ja käsi (väljaarvatud vannis/duši all käimine). 
c) Ülakeha riietamine – kuidas patsient riietub ja lahti riietub vööst kõrgemal (tänavariided, aluspesu). Kaasa arvatud proteesid, ortoosid, kinnitid, pulloverid jne. 

d) Alakeha riietamine - kuidas patsient riietub ja lahti riietub vööst allpool (tänavariided, aluspesu). Kaasa arvatud proteesid, ortoosid (nt tugisukad), rihmad, püksid, seelik, kingad, kinnitid.
e) Liikumine kodus – kuidas patsient liigub kodukeskkonnas (kui isik on ratastoolis, siis liikumine ratastooliga) (välja arvatud trepid).
f) Siirdumine tualetti – kuidas patsient liigub tualettruumi või potitoolile ja sealt tagasi
g) Tualeti kasutamine – kuidas patsient kasutab tualettruumi, potitooli, siibrit, uriinipudelit, liigub tualetipotile ja sealt ära, ennast puhastab, pärast tualeti kasutamist (kaasa arvatud puhastamine pärast inkontinentsiepisoodi), kasutab spetsiaalseid abivahendeid (stoom, kateeter), korrastab riideid.
h) Liikuvus voodis – kuidas patsient tõuseb istuma ja heidab lamama, keerab küljele ja muudab kehaasendit voodis.
i) Söömine – kuidas patsient  sööb ükskõik mil viisil, kaasa arvatud sondiga.
IADL-i toimingute hindamisel on eesmärgiks on uurida funktsioone, mis on kõige rohkem seotud iseseisva toimetulekuga. Küsitle otseselt patsienti või pereliikmeid tema toimetuleku kohta igapäevatoimingutega kodus. 

a) Toiduvalmistamine – kuidas valmistatakse süüa (nt toidukordade planeerimine, toiduvalmistamine, toiduainete muretsemine, lauakatmine ja toidu serveerimine).
b) Igapäevased majapidamistööd – kuidas tehakse kodused majapidamistööd (nt nõudepesu, tolmupühkimine, voodikorrastus, tubade koristamine, pesupesemine).
c) Rahaga arveldamine (hinnata vajadusel) – kuidas makstakse arved, kas arve on tasakaalus, kas majapidamiskulud on tasakaalus/mõistlikud. Vastavalt koduõdede tagasiside tulemusena on võimalik hinnata seda punkti vajadusel. 
d) Ravimite kasutamine – kuidas tullakse toime ravimite kasutamisega (nt ravimite võtmise meelespidamine, rohupudelite avamine, õige arvu tablettide võtmine, süstide tegemine, salvide määrimine).
e) Telefoni kasutamine – kuidas telefonikõnesid tehakse või vastu võetakse (koos abivahenditega nagu suured numbrimärgid telefonil, häälekõvendaja).
f) Trepil käimine – kuidas suutis treppidel liikuda (12-14 astet)
g) Poes käimine – kuidas käiakse poes toitu ja majapidamistarbeid ostmas (nt sobivate esemete väljavalimine, raha maksmine).
h) Transport – kuidas patsient  liigub liiklusvahendiga (st liigub kaugemale kui käimisdistants) – sisaldab ise autojuhtimist, reisijana bussi, takso või autoga sõitmist.
1.3.2.1 ADL ja IADL funktsionaalse seisundi hindamine
Iga ADL-i kategooria jaoks märkida patsiendile tegelikule toimingute sooritamisele vastav vastus viimase 7 päeva jooksul.

0. Sõltumatu – ei vajanud abi, korraldamist või järelevaatamist teiste poolt – VÕI – vajas abi, korraldamist või juhendamist ainult 1 või 2 korda viimase 7 päeva jooksul (ükskõik millise ülesande või kaasülesande puhul).
1. Mõningane abi (sh juhendamine ja korralduslik abi)- isik osales toimingutes, kuid vajas mõnikord teiste abi. Seejuures on võimalik hinnata ka korralduslikku abi ja juhendamist. 
· Korralduslik abi  – vajas eseme või abivahendi toomist või käeulatusse paigutamist 3 või rohkem korda. (Näited: hügieeni jaoks – toodi kauss või hügieenitarbed; liikumise jaoks – käimisraami kätteandmine või ratastooli rataste lukustamine; söömise jaoks – liha lõikamine, karpide avamine; riietumise jaoks – riiete kapist väljavõtmine ja voodile laotamine; vannis käimise jaoks – vannitarvete asetamine vanni kõrvale.)
· Juhendamine – vajas järelevaatamist, julgustamist või juhendamist meeldetuletamist 3 või rohkem korda viimase 7 päeva jooksul.
2. Oluline abi – isik osales toimingutes, kuid vajas kogu aeg teiste abi. 
3. Täielikult sõltuv – toimingute sooritamine täielikult teiste poolt kogu perioodi

jooksul.

4. Toimingut ei esinenud – viimase seitsme päeva jooksul ei sooritatud ADL-i ja IADL-i  toiminguid isiku ega teiste poolt. Spetsiifilised toimingud puudusid täielikult (sõltumata võimekusest).

Näide 2.   IADL ja  ADL toimingute sooritamise ja funktsionaalse seisundi hindamise kohta. 

Situatsiooni kirjeldus: Proua M elab üksi ja viimasel ajal on tema iseseisev toimetulek halvenenud. Toa piires liigub ta ise, kuid kodust väljas ei ole käinud juba aasta. Suuremaks probleemiks on puhtuse pidamine, sest esineb kerge põiepidamatus ja hügieenisidemeid siiani kasutanud ei ole. Ülakeha ja näo suudab ta pesta vannitoas kraanikausi juures ise, kuid alakeha pesemisega  on raskusi. Korteris on vann, kuhu ronimine nõuab füüsilist pingutust ja seetõttu vanni kasutamine pesemiseks ei ole võimalik. Süvenenud tasakaaluhäirete tõttu ei suuda ta pesta  jalgu ja oma intiimpiirkonda, samuti on probleemiks üleni pesemine. Puhtuse hoidmise suhtes (nii kodu puhtuse kui ka proua M keha puhtuse eest) on aidanud proua M naaber, kuid viimasel ajal on ka naabri tervis halvenenud ja ta ei suuda proua M enam nii palju aidata.  Proua M saab kohalikult omavalitsuselt  toidu kojutoomise teenust viis korda nädalas  ja pesu pesemise teenust.  Maksude maksmise korraldamisel on aidanud sotsiaaltöötaja. Situatsiooni kirjeldatud tabelis 1. 
Tabel 1. IADL ja  ADL toimingute sooritamine ja funktsionaalse seisundi hindamise dokumenteerimine tabelisse vastavalt situatsiooni kirjeldusele.
	Igapäevatoimingud – ADL
Hinda viimase  7 päeva jooksul
	Funktsionaalne 

staatus 0-4 (Märgi tabelisse funktsionaalse staatuse nr)
	Vajadus rahuldatud (Märgi tabelisse 

jah/ei /osaliselt)
	Kelle poolt 
(Märgi tabelisse nimi/sugulus)
	Teenuse korraldus, mida vajab

	Üle keha pesemine (vannis, dušši all)
	3
	ei
	-
	saunateenus

	Isiklik hügieen (kammib juukseid, peseb hambaid jms)
	0
	jah
	ise
	-

	Riietumine
	0
	jah
	ise
	-

	Liikumine (jalgsi või ratastooliga)
	0
	jah
	ise
	-

	Siirdumine tualetti (kuidas liigub tualettruumi ja tagasi)
	0
	jah
	ise
	-

	Tualeti kasutamine (puhtuse pidamine, mähkmete,  abivahendite kasutamine)
	2
	ei
	-
	Avahooldus

	Liikuvus voodis (kuidas tõuseb istuma, keerab, muudab asendit) 
	0
	jah
	ise
	-

	Söömine
	0
	jah
	ise
	-

	Instrumentaalsed igapäevatoimingud – IADL
Hinda viimase  7 päeva jooksul
	Funktsionaalne-staatus  0-4
	Vajadus rahuldatud jah/ei/ osaliselt
	Kelle poolt (Nimi/sugulus)
	Teenuse korraldus, mida vajab

	Toidu valmistamine
	4
	jah
	Toidutoomise teenus 5x nädalas
	-

	Igapäevased majapidamistööd
	3
	ei
	-
	avahooldusteenus

	Rahaga arveldamine (vajadusel)
	3
	jah
	sotsiaaltöötaja
	-

	Ravimite kasutamine
	3
	jah
	koduõde
	-

	Telefoni kasutamine
	0
	jah
	ise
	-

	Trepil käimine (12-14 astet järjest)
	4
	ei
	-
	-

	Poes käimine
	4
	jah
	Toidutoomise teenus
	-

	Transpordi kasutamine
	4
	-
	-
	transporditeenus

	Funktsionaalne staatus:

0 -  Sõltumatu

1- Mõningane abi

2- Oluline abi

3- Täielikult sõltuv

4- Toimingut ei esinenud
	Kommentaarid:


Mägi  „-“ tabeli täitmisel kasutatakse lahtrite, „Kelle poolt“ - kui toimingut ei teosta keegi ja vajadus selle jaoks ka puudub. „Teenuse korraldus, mida vajab“ puhul - kasutatakse, siis kui teenuse korraldust ei vaja. 
Selgitused ADL tabelile: Üle keha pesemine on hinnatud „3“ (oluline abistamine), sest mingil määral suudab patsient osaleda ka ise toimingus. Näiteks, kui švamm kätte anda suudab ta pesta ülakeha, aga alakeha pesemisel vajab juba hooldaja kõrvalabi. Vajadus ei ole rahuldatud, sest naaber, kes varem aitas, ei suuda teda enam aidata. Kelle poolt märgi-  „-“ ,kui toimingut keegi ei teosta. Teenuse korraldus, mida vajab-  patsient vajab saunateenust, et keegi viiks teda sauna ja aitaks üle kogu keha puhtaks pesta. 

Isikliku hügieeni, riietumise, liikumisega ja tualetti minekuga  saab iseseisvalt hakkama.

Tualeti kasutamine- „2“ (mõningane abi), sest patsient sooritab toimingu ise, kuid vajab abivahendeid pidamatuse jaoks ning juhendamist, meeldetuletamist pükste vahetamise suhtes. Patsient ei ole siiani kasutanud hügieenisidemeid ega mähkmeid, naaber pesi lihtsalt  aluspükse sagedamini, kuna naabri enda tervis halvenenud, siis puhtuse pidamine muutunud probleemiks. Patsiendile sobivaks abivahendiks oleksid hügieenisidemed või väiksema imavusega mähkmed. Vajadus rahuldatud- „ei“, sest puuduvad hügieenisidemed. Kelle poolt „-“, sest puudub veel kokkulepe, kes talle need sidemed hangib. Patsient vajab lisaks eelpoolnimetatud teenustele ka avahooldajat, kes muretseb vajalikud sidemed.
Selgitused IADL tabelile: Toiduvalmistamine on hinnatud „4“ (toimingut ei esinenud), sest patsient ise toitu ei valmista vaid viis korda nädalas saab toidu kojutoomise teenust. Vajadus söömise osas on rahuldatud ja toit tuuakse koju kohaliku omavalitsuse poolt. 
Igapäevased majapidamistööd- „3“ (oluline abistamine), sest üht teist püüab patsient ka ise oma kodus teha ja siiani aitas ka naaber, kuid edaspidi vajab abi kodu koristamisel. Vajadus ei ole rahuldatud, sest kodu ei ole puhas ja edaspidi kodu puhtuse hoidmisel vajab avahooldusteenust. 
Rahaga arveldamine- „3“ (oluline abistaja), sest sotsiaaltöötaja on korraldanud patsiendi nõusolekul arvete tasumiseks panga otseülekanded, maksud on igakuiselt tasutud. 
Ravimite kasutamine-  „3“(oluline abistamine), sest koduõde jagab ravimid igaks päevaks valmis ja patsient võtab ise. (Varem tarvitas ravimeid juhuslikult ja ei  järginud raviskeemi)
Telefoni kasutamine- „0“ (sõltumatu), saab hakkama iseseisvalt, telefonikasutamise vajadus rahuldatud. 
Trepil käimine- „4“ (toimingut ei esinenud), toast väljas ei ole käinud juba aasta. 
Poes käimine- „4“ (toimingut ei esinenud), patsiendile tuuakse toit koju vajadused söömise osas on rahuldatud.
Transpordi kasutamine- „4“ (toimingut ei esinenud), patsiendil ei ole vajadust olnud transpordi järgi. Vajadus rahuldatud „-“, sest vajadust transpordi järgi ei ole olnud. Kuna patsient liigub halvasti, siis kindlasti on vajadus transportteenuse järgi, kui on toiminguid väljapool kodu. 
2 Õendusplaan
Õendusabi on protsess, mis toimub koostöös patsiendi ja tema lähedastega, kus järgitakse õigluse, võrdväärsuse, individuaalsuse ja koostöö printsiipi. Õendusprotsess on loogiline, süstemaatiline viis õendustöö väljendamiseks. Õendusprotsess on õendusplaani järgi tegutsemine, mis seisneb patsiendi õendusvajaduste ja jõuvarude määratlemisel ning hindamisel, õendustegevuse planeerimisel, osutamisel ja tulemuste hindamisel. 
Õendusplaanis kirjeldab koduõde hindamisele tuginedes patsiendi õendusprobleeme, planeeritavaid õendustegevusi (k.a. protseduurid) ning nende oodatavat tulemust. 
Õde koostab ja kooskõlastab (koostab)  alati  õendusplaani patsiendiga ja/või pereliikmetega. Õendusprotsessi esmaseks ülesandeks on saada teadmisi patsiendist, kes õendusabi vajab (inimene kui indiviid, patsient, perekonna ja ühiskonna liige). Andmeid (kaebused, hoiakud, harjumused, teadmised) kogutakse õendusanamneesiga, mis toovad esile tervisega seotud  patsiendi vajadusi.. Saadud andmed on aluseks õendusabi planeerimisel. 

Peale andmete kogumist määratletakse õendusdiagnoos. Õendusdiagnoos NANDA järgi on kliinilise hinnang patsiendi aktuaalsete, potensiaalsete terviseprobleemide või elamistoimingute kohta. Õendusdiagnooside määramine on aluseks õenduseesmärkide püstitamisel. Õendusdiagnoos koosneb kolmest osast:
1) Nimetus – täpne termin või fraas, mis väljendavad olukorda kirjeldavaid mõisteid.

2) Etioloogia  - probleemiga seonduv põhjus.
3) Määratlevad tunnused – õendusanamneesist leitud sümptomid. 
Näiteks: „naha terviklikkuse kahjustus tingitud haavandist (vasema alajäseme alumisel kolmandiku lateraalsel pinnal, mõõtmetega 2x3cm), mis on tekkinud verevarustuse häiretest“.
Kirjalik õendusplaan koostatakse tabeli vormis, mis koosneb:
· Õendusdiagnoos ja sellest tingitud õendusprobleem 
· Aktuaalsed probleemid – olemasolevad või märgatavad 
· Potentsiaalsed probleemid – risk terviseseisundi või  toimetuleku halvenemiseks
· Eesmärk
· Õendustegevused
· Hinnang
2.1  Õendusprobleem
Pärast andmete kogumist tuleb kogutud andmed veelkord kriitiliselt üle vaadata ning seejärel sõnastada õendusprobleemid. Õendusprobleem sõnastatakse probleemina, mis on probleemiks patsiendile või potentsiaalne probleem, millest see on tingitud ja kuidas see väljendub. Paljude ja erinevate tervise ja toimetuleku probleemide puhul  reastatakse õendusprobleemid tähtsuse järjekorda:

· elu ja turvalisust ohustavad probleemid

· tervist ohustavad probleemid

· probleemid, mida patsient tunnistab

· probleemid, mida õde näeb, aga patsient ei pea probleemiks

· heaolu ohustavad probleemid.
2.2 Eesmärk

Eesmärk näitab, milliseid muutusi patsiendi käitumises või terviseseisundis tahetakse

saavutada. Eesmärgid püstitatakse nii lähi- kui ka kaugeesmärkidena, lähtudes õendusprobleemidest. 

Eesmärgi sõnastamisel tuleb silmas pidada, et eesmärk on :

·  patsiendikeskne ja esitatakse oodatava tulemusena patsiendi käitumises;

·  konkreetne, täpne, sõnastatakse lühidalt, kasutades tegevust väljendavaid verbe;

· peab olema saavutatav ja reaalne;

· ajaliselt mõõdetav, andma võimaluse hinnata.
2.3  Planeeritud õendustegevused 
Õendustegevused tulenevad õendusprobleemidest ja püstitatud eesmärkidest. Tegevuste sõnastamisel lähtutakse:

· Sotsiaalministri määrusest nr 55, Iseseisvalt osutatavate tervishoiuteenuste loetelu. 

· tõenduspõhisele teabele

· heale praktikale

· tegevusjuhenditele.
Tegevuste sõnastamine 
· Õendustegevused valitakse sellised, mis viiksid eesmärkide saavutamiseni.
· Tegevused sõnastada võimalikult konkreetselt (Kes teeb? Millal? Kui palju? Millal? ... jne).

· Tegevuste kirjapanekul võib rakendada käskivat kõneviisi. 
Õpetamine 
· Õpetamise protsess  kuulub õendusplaanis kavandatavate  tegevuste  hulka.
· Patsiendi õpetamine on üks tähtsamaid aspekte kroonilise haigusega  patsiendi eest hoolitsemisel.
· Patsiendiõpetus on terapeutiline suhe, et leida lahendused patsiendi vajadustele.
· Õpetades patsienti aitame  patsiendil paremini toime tulla tema  haigusega, aitame ära hoida komplikatsioone/tüsistusi
2.4 Tulemuste hindamine
Õendusprotsess lõpeb patsiendi probleemide lahendamise ja püstitatud eesmärkide ja saavutatud tulemuste hindamisega. Hindamisel lähtutakse püstitatud eesmärgist ja hindamise aluseks on objektiivsed andmed. Hinnanguid võib anda igapäevaselt, teatud perioodi järel ja teatud tegevuste järel. Vajadusel toimub patsiendi vajaduste ümberhindamine ja uue õendusabi planeerimine. Näited õendusplaani osade sõnastuse kohta esitatud lisas 1. 
Koduõendusloo õendusplaanis märkida õendusdiagnoosid/probleemid, eesmärgid, tegevused, hinnangud, kuupäevad, õe nimi ja allkiri vastavatesse lahtritesse. 
Tabel 2: Õendusplaani näide 
	Kuup.
	Õendusprobleem/õendusdiagnoos
	Eesmärk
	Planeeritud õendustegevus
	Kuup
	Tulemus/ hinnang
	Õe RN/allkiri

	01.05.12
	Kukkumise oht tingitud pearinglusest 


	Patsient ei kuku, kasutab liikumiseks vajalikke abivahendeid


	Tutvusta ja õpeta kasutama liikumis-abivahendeid (rulaator, kepp, tugiraam), mis parandavad eaka turvalisust 


	16.05.12
	Patsient liigub rulaatori abil kööki, vanni-tuppa, WC–sse.

Kardab üksinda väljas käimist.


	N0006

Õe nimi


3 Õenduspäevik

Õenduspäevikusse dokumenteerib õde visiidile kulunud aja, õendusplaanile vastavalt kliendi seisundi, selles toimunud muutused, sooritatud õendustoimingud ja jälgimist vajavad objektiivsed näitajad, kui koduõenduslugu ei sisalda jälgimis- ja protseduuride lehte ning. Päevikukannetesse kannab õde kuupäevaliselt ja kellaajaliselt need sekkumised, mille kohta ei saa teistest dokumentidest andmeid. Õenduspäevik sisaldab õendustoimingute/probleemide lahendamise käiku, kuidas eesmärke saavutati.

Päevikukanded kajastavad koduõendusetegevuste mõju patsiendile, iseärasusi, eripärasid ja õendusplaanist kõrvalekaldumisi. Samuti saavutusi, mis tulenevad õenduseesmärgile liikumisest läbi õendustegevuste, positiivseid ja negatiivseid muutusi patsiendile suunatud õendustegevuses, patsiendi reaktsioone osutatud õendusabile.
4 Konsultatsiooni kanded

Kanded tehakse vastavalt arsti või teiste spetsialistide poolt, konsultatsiooni otsuste alusel koduõendusteenuse käigus (sh ka telefoni teel, e-maili teel). Konsultatsioonilehe sissekande juurde märgitakse kuupäev ja ka võimalusel kellaaeg. Konsultatsioonilehele võib sissekande teha konsulteerinud arst või ka õde. Kui puudub konsulteerinud arstiga otsene kontakt, võib konsultatsiooni sisu kirja panna koduõde oma sõnadega. 
5 Haavandi/haavaravileht

Haavaga/ haavandiga patsiendi hindamine algab anamneesi kogumise ja haiguskulu tundmaõppimisega. Täielik haava hindamine hõlmab nii patsiendi seisundi kui ka haava hindamist. 

a) Haavaravilehele kantakse patsiendi ees- ja perekonnanimi.

b) Haava/ haavandi asukoht - märgi sõnadega võimalikult täpselt, kus haavand asub, näiteks vasaku sääre keskmise kolmandiku eesmisel pinnal.
c) Probleem - märgi “x”, millise haavandiga on tegemist sobiva valiku ees, sobiva valiku puudumisel, märgi punktiirile sõnadega. 
d) Haav tekkinud - märgi koht “x”-ga, kus haav tekkis, sobiva valiku ees.
e) Sidumise/ hindamise kuupäev – märgi kuupäeva lahtrisse.

f) Haava suurus - märgi haavandi mõõtmed cm-s.
g) Haava põhi – märgi sobiva valiku ees olev number kuupäeva alla haava põhja lahtrisse. Näiteks haavapõhi on kaetud granulatsiooni koega, märgi “3”.
h) Eritised - märgi välimus ja kogus, näiteks vähene mädane eritis, märgi “1c”.
i) Lõhn - märgi sobiva valiku ees olev number.
j) Haava ümbrus - märgi sobiva valiku ees olev number.
k) Valu sidumisel - märgi sobiva valiku ees olev number.
l) Kohaliku ravi eesmärk - märgi sobiva valiku ees olev number, neid võib olla mitu.
m) Puhastamine - märgi sobiva valiku ees olev number või sõnadega sobiv valik punktiirile ja kuupäeva all olevasse veergu numbriga.
n) Kasutatud lokaalne ravivahend - kirjuta preparaadi nimetus.
o) Haava ümbruse ravi - kirjuta preparaadi nimetus.
p) Haava bakteriaalsed näidud – võimalusel ja vajadusel kirjuta analüüsi tulemus, kui on tehtud külv.

q) Haavaravilehele kantud andmed kinnitab õde oma allkirjaga ja lisab registrikoodi.
6 Protseduuride ja jälgimise leht

Kasutatakse parema ülevaate saamiseks patsiendi jälgimisel ja protseduuride teostamisest. Soovitav kasutada patsientide puhul, kellel teostatakse mitmeid erinevaid protseduure. Tabelis märgi kuupäev vastavasse veergu ning vastav teostatud protseduur „x“-ga vastavasse lahtrisse või märgi mõõdetud väärtused numbritega. 

7 Õendusepikriis
Õendusepikriis on kokkuvõte õendustegevusest. Õendusepikriisi vormi koostamise aluseks on Sotsiaalministri määrus nr. 56, Tervishoiuteenuse osutamise dokumenteerimise ning nende dokumentide säilitamise tingimused ja kord. Õendusepikriisi vormil kantakse tervishoiuteenuse osutaja andmed ja patsiendi andmed (samad, mis tiitellehel).
a) Allergia - märgi sõnadega, millele on patsient allergiline.
b) Õendusdiagnoosid/ õendusprobleemid teenusele saabudes - märgi probleemid, mis on kirjas tiitellehel ja koduõendusteenuse lepingus.
c) Kokkuvõte patsiendi toimetulekust, osutatud õendusabist ja patsiendi õpetusest - koosta sisutihe kokkuvõte patsiendi seisundi dünaamikast, osutatud õendusabi ja patsiendi õpetuse tulemustest koduõendusteenusel viibimise perioodil.
d) Õendusprobleemid koduõendusteenuse lõppedes - loetle probleemid, millega peab edasi tegelema patsient või tema pereliikmed.
e) Tähelepanekud ja soovitused edaspidiseks - tähelepanekud ja soovitused, mis on olulised eelpool nimetatud probleemide lahendamiseks või toimetuleku, terviseseisundi säilitamiseks.
f) Epikriis esitatud - märgi “x” ja sõnadega, kui sobiv valik puudub.
g) Märgi teenuse alguse ja lõpu kuupäev.

h) Õendusabi osutamise lõppemise põhjendus - märgi “x” sobiv vastuse variant

i) Epikriisi lõppu lisab koduõe oma nime, allkirja ja registrikoodi.

Näited õendusdiagnoosidest ja -probleemidest koduõenduses
Õendusdiagnooside näited:
1. Kukkumise oht 
2. Traumarisk 
3. Vigastuse risk
4. Enesekahjustuse risk
5. Naha terviklikkuse kahjustus, kahjustuse risk
6. Aspireerimise risk 
7. Tasakaalustamata kehatemperatuuri risk 
8. Ebaefektiivne termoregulatsioon
9. Hüpotermia 
10. Hüpertermia
NÄIDE 1: 
Õendusdiagnoosi näide:
· Kukkumise oht (potensiaalne probleem)
Õendusprobleemi sõnastamine
· Kukkumise oht  tingitud: pearinglusest, tasakaaluhäiretest, nägemise langusest, ühe jala amputeerimisest, tugevast valust, ravimitest, liikumise probleemidest (probleemid liigestega, lihasteega, luudega), insuldist jne.
Eesmärgi sõnastamise näited
· Patsient ei kuku, kasutab liikumiseks vajalikke abivahendid.
· Patsient enesekahjustuste (vigastuste?) vaba või enesekahjustust ei teki (kasutab abivahendeid, väldib järsku tõusu voodist/toolilt  jne.)
Tegevuste sõnastamise näited:
· õde tutvustab  ja õpetab kasutama liikumisabivahendeid (rulaator, kepp, tugiraam), mis parandavad eaka turvalisust;
· õde annab nõu liikumise abivahendite valikus;
· õde tutvustab ja soovitab patsiendile õiged jalatseid ja sokke, et vältida kukkumist;
· õde  soovitab kasutada väliseid puusakaitsmeid (kaitse padjad), et vähendada kukkumise mõju puusadele;
· õde soovitab (peale kodust KK hindamist, kui vajalk), kukkumisohu vähendamiseks  parandada  ruumide valgustust, muuta libedad trepiastmed ja vannitoapõrand libisemiskindlaks ning kinnitada WC-sse ja vanni juurde käepidemed;
· õde soovitab patsiendile voodist/toolilt tõusta aeglaselt, vältida järsku tõustmist, mis võib põhjustada tasakaaluhäired, pearinglust ja seejarel kukkumist;
· õde  nõustab, juhendab ja õpetab patsienti ja nende perekonnaliikmeid liikumisabivahendite, jalatsite, kehaliste harjutuste sooritamisel ja muutuste  sisseviimisel elustiilis ja ümbruskonnas. 
Näide hindamisest
· Patsient  liigub rulaatori abil  kööki, vannituppa, WC,  üksinda väljakäimist  kardab.
· Patsient  kannab igapäevaselt puusakaitsmeid
· Pereliikmed muutsid korteri valgustust, eemaldasid põrandatelt vaibad jne.
NÄIDE 2. 

Õendusdiagnoosid seotud naha terviklikusega
· Naha terviklikkuse kahjustus (haav/haavand, lamatis, marrastus, lõhe jne, hematoom, dermatiit, roospõletik, haudumus jne)
· Naha terviklikkuse kahjustuse risk (lamatis, marrastus,haavand, haudumus, dermatiit jne).
· Naha infektsiooni risk
Õendusprobleemi sõnastamine
· Naha terviklikkuse kahjustus tingitud haavandist vasakul jalasäärel mõõduga 5,0x2,5 cm/  või lamatisest (IV aste) sakraalpiirkonnas mõõduga 3,0x3,0 cm.
· Potentsiaalne haavandi infektsiooni risk tingitud…  (nt patsiendi poolt  haavasidemete äravõtmisest jne).
· Nahaterviklikkuse kahjustuse risk /  lamatiste tekke oht tingitud:  halvatusest,  liikumishäirtest jne...
· Nahaterviklikkuse kahjustuse risk  tingitud naha kratsimisest või haudumusest.
Eesmärgi sõnastamise näited
· Terve nahk
· Terve nahk, infektsiooni vaba või säilitada, parandada ja hoida nahk puhtana
· Haavand/lamatis/ marrastus paraneb või haavandi/lamatise mõõdud vähenevad  1,0  cm x 1,0cm
· Haavand/lamatis ja ümbritsev nahk infektsiooni vaba
· Nahk lamatiste /marrastuse vaba või lamatised / marrastused ei tekki
· Pt. hoolaja/lähedane  oskab kasutada lamatiste profülaktika võtteid
· Pt. suudab isesesvalt pöörata ennast  iga 3 tunni tagant
Tegevuste sõnastamise näited:
· õde  hindab igal viisidil haavandit/lamatist ja ümbritsevat nahka: haavandi mõõdud,  infektsiooni suhtes (n. punetus, turse, valu);
· õde teostab haavandi/lamatise ja ümbritseva naha hooldust (sidumine, puhastamine, ravi) vähemalt 3xnädalas ja vajadusel;
· õde selgitab pt/hooldaja/lähedasele haavandi ja naha infektsiooni tunnuseid (tugev valu, turse, temp.tõus, punetus);
· õde õpetab  pt./hooldajat/lähedast hooldama  kahjustatud  ala/ülejäset või teist piirkonda (näiteks kui pt. tahab minna vanni/dushi alla);
· õde selgitab  pt./hooldaja/lähedast kahjustatud nahapiirkonna hooldamisel kätehügieeni vajadust;
· õde õpetab patsienti/hooldajat/lähedast vajadusel teostama haavandi/lamatise  ja ümbritseva naha hooldust/sidumist  (kui näiteks haavand/ jäse  tugevasti leemendab või veritseb); 
· õde soovitab pt-le regulaarset alajäseme asendravi, et vältida turset ja vähendada valu.
Tegevuste sõnastamise näited, kui nahakahjustus tingitud lamatisest või püsib lamatiste tekke oht
· õde hindab igal visiidil nahaseisundit (ohtlike piirkondade läbivaatus) lamatiste suhtes;
· õde teostab lamatiste hooldust (puhastamine, sidumine) vähemalt 2-3xnäd
· õde soovitab hooldajale/lähedasele iga päev kontrollida nahaseisundit lamatiste suhtes, selgitab lamatiste esmaseid sümptome (punetus, vill, valu);
· õde soovitab hooldajale/lähedasele tagada patsiendile  piisavalt vedeliku tarbimist ja tasakaalustatut toitumist;
· õde õpetab hooldaja/lähedase lamatiste hooldus (puhastamine, sidumine, raviplaastri kasutamine);
· õde soovitab hooldajal/lähedasel jälgida patsiendi nahahügieeni (regulaarne nahahooldus, eriti inkontinentsuse olemasolul);
· õde soovitab hooldajale/lähedasele vältida survet riskikohtadele ja  õpetab survet vähendavate abivahendite kasutamist (padjad, geelpadjad, lambanahk, rõngas jne) ja regulaarset asendravi iga 2tj.;
· õde soovitab hooldajale/lähedasele patsienti liigutades kasutama abivahendeid (tõste- või liuglina, tõstukit), mis kaitsevad nahka vigastuste eest.
Näide hindamisest
· Pt. haavandi/lamatise mõõdud vähenesid  n. 2,5x2,5  cm
· Pt. haavand/lamatis  epiteliseerub/paranes või nahk on terve
· Pt./hooldja/lähedane hooldab vahetab märjad sidemed vastavalt vajadusele, jälgib kätehügieeni sidemete vahetusel ja kahjustatud nahapiirkonna puhastamisel.
· Pt. haavandi/lamatise mõõdud muutusteta, haavand ja ümbritsev nahk infektsiooni vaba
· Pt. puhas hooldatud, nahk lamatiste vaba, hooldaja/lähedane pöörab pt. iga 2-3 järel, vahetab mähkmed vastavalt vajadusele, jälgib pt. nahaseisundit lamatiste suhtes
NÄIDE 3
Õendusdiagnoos
· Infektsiooni oht tingitud epitsüstostoomi kateetrist
Õendusprobleemi sõnastamise näide
· Potentsiaalne infektsiooni oht tingitud epitsüstostoomi kateetrist
Eesmärgi sõnastamise näide
· Epitsüstostoomi ava/ümbrus ja kusepõis infektsiooni vaba, uriin kollane sademeta, vaba uriinivool epitsüstostoomi kateetris
Tegevuste sõnastamise näited:
· õde igal visiidil hindab epitsüstostoomi ava/ümbrust, uriini infektsiooni tunnuste suhtes;
· õde selgitab patsienti/hooldaja/lähedastele epitsüstostoomi ava/ümbruse ja kusepõie infektsiooni sümptome (punetus, valu, muutused uriinis);
· õde teostab epitsüstostoomi ava/ümbruse hooldust 1-2 korda nädalas;
· õde teostab epitsüstostoomi kogumissüsteemi vahetust 1xkuus + vajadusel.;
· õde õpetab patsienti/hooldajat iseseisvalt teostama epitsüstostoomi ava/ümbruse hooldust (puhatamine, plaastri asetamine);
· õde selgitab pt/hooldajale kätehügieeni + antiseptika vajadust epitsüstostoomi ümbruse ja uriinikotti vahetamise korral;
· õde soovitab pt.  piisavalt vedeliku tarbimist ja tasakaalustatut toitumist. 
Näide hindamisest
· Epitsüstostoomi ava/ümbrus  ja kusepõis infektsiooni vaba, uriini vool vaba, kollane, sademeta;
· Epitsüstostoomi ümbrus punetab, valulik, uriin hägune, sademega, konsultatsioon pereratsiga, määratud AB-ravi;
· Peale AB ravi, epitsüstostoomi ümbrus infektsiooni vaba, uriin kollane, sademeta, pt. valu vaba.
NÄIDE 4
Õendusdiagnoosi näited
· Raskendatud neelamine
· Ebastabiilse vereglükoosi taseme risk
· Ülekaalulisus (Tasakaalustamata toitumisest rohkem  kui organism vajab) 
· Alakaalulisus (Tasakaalustamata toitumisest vähem kui organism vajab) 
· Vedelikumahu defitsiit/ Risk vedelikumahu vähenemiseks
Õendusprobleemide sõnastus
· Raskendatud neelamine, tingitud: neelamishäiretest peale ajuinsulti, dementsusest jne.
· Ebastabiilse vere glükoosi taseme risk tingitud tasakaalustamata toitumisest rohkem  või vähem keha vajadusest.
· Ülekaalulisus tingitud tasakaalustamata toitumisest patsiendi ülesöömisest.
· Alakaalulisuse  (oht) tingitud: tasakaalustamata toitumisest alasöömisest,  neelamishäiretest, hammaste puudumisest, suulimaskesta kahjustusest jne.
· Vedelikumahu defitsiit tingitud  raskendatud neelamist, dementsusest jne.
Õendusdiagnoos 
· Raskendatud neelamine
Õendusprobleemi sõnastuse näide
· Raskendatud neelamine, tingitud: neelamishäirest peale ajuinsulti, dementsusest, depressioonist gastroenteroloogilise haigusest  jne. 
Neelamisraskuse õendusdiagnoos on seotud ka teiste õendusdiagnoosidega/ probleemidega näiteks:
· Alatoitumuse risk
· Aspiratsiooni risk
· Dehüdratsiooni risk
Näiteks õendusprobleemi sõnastus võib olla selline:
· Alatoitumuse ja dehüdratsiooni risk tingitud neelamishäirest.
Eesmärgi sõnastus:
· Patsiendil ei teki aspiratsiooni või alatoitumust või dehüdratsiooni
· Patsient saab piisavas koguses süüa ja juua
Tegevuste sõnastamise näited:
· õde igal visiidil hindab pt. üldseisundit (RR, nahk, limaskest, turgor);
· õde soovitab hooldajale/lähedasele tagada patsiendile  piisavalt vedelikku tarbimist ja tasakaalustatut toitumist;
· õde soovitab hooldajale/lähedasele toitmisel  tagada patsiendile õige asend (nt. toitma istuvas või poolistuvas asendis ja jätta  patsient peale sööki vähemalt 1 tunniks  istuma poolistuvasse asendisse, et vältida aspiratsiooni ja toitu tagasivoolumist  söögiturusse);
· õde  selgitab pt. hooldajale/lähedasele aspiratsiooni sümptoome (n. köhimist ja  raskendatud hingamist peale sööki);
· õde soovitab hooldajale/lähedasele  pt. toitmisel kasutada püreeritud toite, vajadusel lisada toidule paksendajaid. Jälgida, et paksendatud vedelik ei sisaldaks tükke;
· õde soovitab hooldajale/lähedasele pärast  iga söögikorda teostada  patsientile suuhügieeni (et vältida suulimaskesta infektsiooni ja toitu või ravimite jäämist suus, mis võib põhjustada aspiratsiooni).
Hindamine

· Hooldaja/lähedane toidab 4 x päevas ja joodab 5-6 x päevas  ja väldib aspireerimist.
· Patsient saab piisavas koguses vedelikku ja toitu 5-6x  päevas.
NÄIDE 5

Õendusdiagnoos
· Ebastabiilne veresuhkru tase või ebastabiilse veresuhkru taseme risk
Õendusprobleemi sõnastuse näide
· Ebastabiilne veresuhkru tase tingitud tasakaalustamata toitumisest.  
Eesmärgi sõnastuse näide
· Vereglükoosi tase püsib alla 10,0 mmol/l 
Tegevuste sõnastamise näited:
· õde selgitab pt. õige ja tasakaalustatud toitumise tähtsust; 
· õde soovitab pt. regulaarselt mõõta veresuhkrut või vajadusel õpetab kasutama glükomeetrit;
· õde soovitab pt. pidada diabeetikupäevikut;
· õde soovitab pt. süüa sageli 4-5 x päevas vähe  korraga suhkruvaene ja väherasvane toit;
· Õde soovitab pt.  manustada  insuliini raviskeemi järgi ja selgitab selle tähtsust;
· õde õpetab pt. tundma kõrgetest ja madalatest vs-t tingitud sümptome ja märke. 
Näide hindamisest
· VS püsib  6,7-8,0 mmol/l, pt. järgib diabeetiku dieeti
· Patsient igal hommikul mõõdab VS 
· VS püsib alla 8,0 mmol, toitub 5xpäevas, süstib insuliini raviskeemi järgi.
NÄIDE 6
Õendusdiagnoos
· Täielik uriinipidamatus
Õendusprobleem sõnastus
· Täielik uriinipidamatus tingitud: alakeha halvatusest, dementsusest, insuldist,  muust neuroloogilistest haigustest jne.
Eesmärgi sõnastuse näide
· Patsient  puhas, hooldatud ja terve nahk
Tegevuse sõnastamise näited:
· õde igal visiidil kontrollib patsienti kubeme, lahkliha piirkonda nahakahjustuse suhtes;
· õde selgitab hooldajale/lähedasele regulaarse hügieeni vajadust  ja nahakahjustuse sümptoome (punetus, lööve, villid jne);
· õde soovitab hooldaja/lähedasel kontrollida vähemalt 2 x päevas pt. nahaseisundit kubeme, lahkliha piirkonnas  nahakahjustuse suhtes;
· õde nõustab  ja õpetab hooldajat/lähedast/patsienti alakeha piirkonna hoolduse (pesemine, kuivatamine, kreemitamine) ja abivahendite kasutamise (mähkemed, hooldusvahendid) osas. 
Hindamine
· Pt. intiim-ja periniaalpiirkond puhas ja hooldatud, nahakahjustuseta
· Hooldaja/lähedane vahetab 3x päevas mähkmeid, vajadusel teostab hooldust, kontrollib nahaseisundit intiim- ja perinaalpiirkonnas
NÄIDE 7
· Aktiivsus- ja puhkus 
· Füüsilise liikuvuse häire
· Voodi/ratastooli liikuvuse häire
· Isiklik puhtus ja riietumine 
· Magamise häire (unehäired, unetus)
Õendusdiagnoos
· Füüsilise aktiivsuse langus/defitsiit
Õendusprobleemi sõnastus
· Füüsilise aktiivsuse langus tingitud/põhjustatud: amputatsioonist, tasakaaluhäirest, valust, südamehaigusest, traumast, neuroloogilisest haigusest  
Eesmärgi sõnastus
Säilitada või suurendada tegevust ja vastupidavust üla/alajäsemetele.
Tegevuste sõnastamise näited:
· õde soovitab ja õpetab patsiendil teha passiivseid +aktiivseid harjutusi (voodis, istudes, seistes seina kõrval);
· õde julgustab patsienti  harjutuste tegemisel;
· õde soovitab patsiendile asendravi, asendi muutus iga 15-20 min järel. 
Näide hindamisest:
· Patsient pöörab  ennast voodis iga 30 min tagant, võimleb voodis, tõstab ülakeha, teeb kätele harjutusi, abiga tuleb istuma
· Patsiendiga iga päev 45 min võimleb füsioterapeut
· Patsient võimleb iga päev  umbes 1 5 min., teeb lihtsalt harjutusi jalgadele ja kätele voodi ääres istudes.
NÄIDE 8
Õendusdiagnoos
· Enesehoolduse defitsiit
Õendusprobleemi sõnastuse näide:
· Enesehoolduse defitsiit tingitud: demensusest, halvatusest,  haigustest (SM; insult, jne)
Eesmärgi sõnastuse näited:
· Tagada patsiendile puhtus ja hooldust või pt. puhas ja hooldatud
Tegevuste sõnastamise näited:
· õde  selgitab hooldaja/lähedasele   regulaarse hügieeni vajadust  ja nahakahjustuse sümptoome (punetus, lööve, villid jne)
· õde nõustab  ja õpetab hooldaja/lähedast  patsienti nahahoolduse (pesemine, kuivatamine, kreemitamine) ja abivahendite kasutamise  hooldusvahendid) osas. 
Hindamine
· Patsient puhas ja hooldatud
· Hooldaja peseb pt 2xpäevas + vajadusel, kammib, toidab
· Hooldaja aitab pt  igapäevatoimingute sooritamisel (pesemisel, söömisel)
NÄIDE 9

Õendusdiagnoos 
· Valu (kus? skaala? põhjustaja?)
Õendusprobleemi sõnastuse näited:
· Valu paremal. jalasäärel  5 palli tingitud haavandist, mis tekkinud kukkumise tõttu
· Valu sakraalpiirkonnas 7 palli tingitud lamatistest, mis tekkinud survest
· Peavalu 5 palli tingitud kõrge vererõhust 190/100mmHg
Eesmärgi sõnastus:
· Pt. valu leevendub 0-1 palli
Tegevuste sõnastamise näited:
Valu haavandis, liigestes:
· õde hindab   igal visiidil (küsib) pt. valu suhtes (tugevus, asukoht);
· õde soovitab pt. hooldaja/lähedasele jälgida pt. valu suhtes (n. küsida, jälgida pt. asendi, tuju jne);
· õde nõustab pt./hooldaja/lähedast valuvaigistite manustamise osas ;
· õde soovitab  ja õpetab pt. valu leevendamiseks kasutada: asendravi, massaaži, külmaaplikatsioone ja muid valu leevendavaid võtteid;
· õde soovitab enne sidumist (kui sidumine valulik) manustada valuvaigistid, või sidumisel  kasutada lokaalne tuimestus (tuimestav spray, geel) 
Valu  peas tingitud kõrgest vererõhust-st: 
· õde hindab   igal visiidil (küsib) pt. valu suhtes (tugevus, asukoht);
· õde mõõdab pt-le  iga visiidi korral RR;
· õde nõustab pt./hooldaja/lähedast valuvaigistite ja vererõhu ravimite manustaise osas; 
· õde soovitab  ja õpetab pt. valu leevendamiseks kasutada: asendravi, massaaž, külmaaplikatsioonid ja muud valu leevendavaid võtteid 
Hindamine

· Pt. valu 2 palli, manustab regulaarselt valuvaigistid, pereartsi poolt määratud valuravi skeemi järgi
· Pt. sidumine valulik, valu 7 palli,  enne sidumist võtab suu kaudu valuvaigistid ja sidumisel kasutatakse tuimestav geel
· Pt. peavalu vaba, RR püsib normi piires.

